60 വര്ഷങ്ങള്, ഒരു ലക്ഷത്തോളം വൃക്ഷങ്ങള് പ്രകൃതിയ്ക്കായി ജീവിതം സമര്പ്പിച്ച തുളസി ഗൗഡ ഒടുവില് തേടിയെത്തിയത് അര്ഹിക്കുന്ന ബഹുമതി ന്യൂഡല്ഹി : 60 വര്ഷങ്ങള്, ഒരു ലക്ഷത്തോളം വൃക്ഷങ്ങള്. പരിസ്ഥിതി സംരക്ഷണത്തിനായി മാത്രം ജീവിതം ഉഴിഞ്ഞുവെച്ച തുളസി ഗൗഡയെ തേടിയെത്തിയത് അര്ഹിക്കുന്ന ബഹുമതി. രാഷ്ട്രപതി രാംനാഥ് കോവിന്ദില് നിന്നും പത്മശ്രീ പുരസ്കാരം ഏറ്റുവാങ്ങിയ ഈ 72 കാരിയുടെ ജീവിതം നല്കുന്ന സന്ദേശം പ്രകൃതിയെ നെഞ്ചോട് ചേര്ക്കണമെന്ന ആഹ്വാനമാണ്. കര്ണാടകയിലെ ഹലക്കി ഗോത്ര വിഭാഗക്കാരിയാണ് തുളസി ഗൗഡ. പാവപ്പെട്ട കുടുംബത്തില് ജനിച്ച തുളസിയുടെ ബാല്യകാലം ദുരിതപൂര്ണമായിരുന്നു. അതുകൊണ്ടുതന്നെ പ്രാഥമിക വിദ്യാഭ്യാസം പോലും നേടാന് ഇവര്ക്കായില്ല. എന്നാല് ഇന്ന് പ്രകൃതിയിലെ ഏത് ജന്തുജാലങ്ങളെക്കുറിച്ചും വലിയ അറിവാണ് തുളസിയ്ക്കുള്ളത്. 12ാം വയസ്സു മുതലാണ് തുളസി പ്രകൃതി സംരക്ഷണത്തിനായി മരങ്ങള് നട്ടുവളര്ത്താന് ആരംഭിച്ചത്. വഴിയരികിലും മറ്റും ആയിരക്കണക്കിന് മരങ്ങള് നട്ടുവളര്ത്തി പരിപാലിച്ചു. തുളസിയുടെ പ്രകൃതി സ്നേഹം മനസ്സിലാക്കിയ വനംവകുപ്പ് ഉദ്യോഗസ്ഥര് സന്നദ്ധപ്രവര്ത്തകയാക്കി. വനംവകുപ്പിലെ സ്ഥിരം നിയമനമായിരുന്നു തുളസിയുടെ പ്രവര്ത്തനങ്ങള്ക്ക് ലഭിച്ച ആദ്യത്തെ അംഗീകാരം. ഉത്തരകന്നഡയില് തലയെടുപ്പോടെ ഉയര്ന്നു നില്ക്കുന്ന മരങ്ങള് തുളസിയുടെ കഠിനാധ്വാനമാണ്. തന്റെ മരങ്ങളില് മനുഷ്യനുള്പ്പെടെയുള്ള ജന്തു ജാലങ്ങള് അഭയം പ്രാപിക്കുന്നത് കാണുന്നതില് സന്തോഷവതിയാണ് തുളസി. തന്റെ പ്രകൃതി സ്നേഹവും അറിവും പുതുതലമുറയ്ക്ക് തുളസി പകര്ന്നു നല്കുകയും ചെയ്യുന്നു.